જોકે દિલ્હીથી ક્લિયરન્સ મળે તેની રાહ જોવાની હતી. ક્લિયરન્સ મળવાની છે તેની ખાતરી ઉરીના હુમલા પછી થઈ ગઈ હતી, કેમ કે રાષ્ટ્રીય સુરક્ષા સલાહકાર અજિત દોવલને વડાપ્રધાન નરેન્દ્ર મોદીએ કહ્યું હતું કે ઉરી જેવી સેનાની છાવણી પણ હુમલો થાય અને તેનો જવાબ આપવામાં ના આવે તે ચાલે નહી. જવાબ જલદી આપવાનો હતો અને જોરદાર આપવાનો હતો. જોકે મ્યાનમાર કરતાં સ્થિતિ જુદી હતી. મ્યાનમારમાં બળવાખોરો ઉંઘતા ઝડપાયાં હતાં, જ્યારે કાશ્મીર સરહદે પાકિસ્તાની સેના કાયમ તૈયારી કરીને બેઠી હોય છે. બીજું ભારતના હુમલાના ભયથી ત્રાસવાદીઓને બીજે ખસેડી દેવાયા હોય તેવું પણ બને. તેથી ગુપ્તચર તંત્રને પણ કામે લગાડાયું હતું અને બધું પાકું કર્યા પછી જ દિલ્હીમાં વડાપ્રધાન સમક્ષ મામલો મૂકવાનો હતો. વડા પરધાન પણ ઉતાવળે નિર્ણય નહોતા લેવાના. પુસ્તકના દાવા અનુસાર ઉરીના હુમલા પછી પાંચમાં દિવસે 23 સપ્ટેમ્બરે જ નરેન્દ્ર મોદીએ નિર્ણય કરી લીધો હતો કે મોડું કર્યા સિવાય વળતો ઘા મારવો રહ્યો.